Øivind Bratberg

Øivind Bratberg (født 1980) er en norsk statsviter, skribent og sakprosaforfatter som særlig har skrevet om britisk politikk. 

Bratberg har utdannelse fra Universitetet i Oslo (UiO) og Universitetet i Liverpool. Han var stipendiat ved Institutt for statsvitenskap ved UiO fra 2006 til 2010. I 2011 avla han doktorgrad samme sted med en avhandling om partipolitikk i Storbritannia:  Multi-level politics and party change: a study of three British parties since devolution. Fra 2011 til 2015 var han postdoktor ved instituttet og fra 2016 førstelektor.

Bratberg er aktiv spaltist og kommentator med ulike bidrag om britisk politikk i Morgenbladet, Klassekampen, NRK og TV 2. I 2013 utga han boka Skyggebilder av Storbritannia om ulike samfunnsutfordringer britene stod overfor, og i 2015 Britiske statsministre 1900-2015 sammen med Hans Olav Lahlum.

I 2013 fikk Bratberg Studentparlamentets pris som årets underviser ved Universitetet i Oslo. Samme år mottok han Cappelen Damm Akademisk sitt faglitterære forfatterstipend for manuset til boka Tekstanalyse for samfunnsvitere, som utkom året etter. I 2016 ble han kåret til en av ti «fantastiske formidlere» av Morgenbladet. 

I 2006 var Bratberg en av fire initiativtagere bak foreningen British Politics Society, Norway hvor han var styremedlem i 2006-18 og redaktør for tidsskriftet British Politics Review gjennom samme periode. Foreningen er nå nedlag. Siden 2018 har Bratberg vært med-redaktør på nettstedet britiskpolitikk.no, der Trine Andersen er ansvarlig redaktør. Bratberg er ofte å høre som programleder og bidragsyter i nettstedets ukentlige podcast Pod Britannia.

Bibliografi 
 2011:  Nikolai Brandal, Øivind Bratberg, Dag Einar Thorsen: Sosialdemokratiet      
 2012:  Øivind Bratberg og Kristin M. Haugevik (redaktører): Det glemte partnerskapet?: Norge og Storbritannia i et endret Europa  
 2013: Øivind Bratberg: Skyggebilder av Storbritannia  
 2014: Øivind Bratberg: Tekstanalyse for samfunnsvitere  
 2015: Lillian Balsvik, Øivind Bratberg, James Stephen Henry, Julia Kagge, Rikke Pihlstrøm: Targets, læreverk i engelsk for videregående skole  
 2015: Øivind Bratberg og Hans Olav Lahlum: Britiske statsministre 1900-2015  
 2016: Roald Dahl: Grensesprengeren ISBN  9788282651806
 2022: Falmet fløyel i London ISBN 9788202745608
Referanser

Eksterne lenker 
 

Norske statsvitere
Norske sakprosaforfattere